Motoriste gewaarsku teen sinkgat naby DelmasDie sinkgat in Centurion. (Foto: Tshwane-metroraad) Die Gautengse departement van paaie en vervoer het motoriste gewaarsku om bedag te wees op ŉ sinkgat op die Delmas-pad (R50) in Gauteng. ŉ Gedeelte van die pad is vir verkeer gesluit. “Dié voorsorgmaatreël is getref omdat die padoppervlak weens die sinkgat aanhou versleg,” het die departement in ŉ verklaring gesê. Die sinkgat is tydens ŉ roetine-inspeksie van die pad ontdek. “Die kwaai helling is tydelik gevul vir makliker deurgang en krake word daagliks gemonitor en aangeteken.” Die pad is gesluit vanaf die aansluiting by Elandsfonteinweg, asook by die aansluiting van die R50 en R25. Slegs inwoners mag in dié stadium dié gedeelte van die pad gebruik. Motoriste kan gebruik maak van ŉ grondpad (D781) wat die R50 en R25 verbind. Die pad gaan na verwagting ŉ geruime tyd gesluit wees terwyl ingenieurs en amptenare studies doen om ŉ volhoubare oplossing te vind, het die departement gesê. ŉ Pad in Centurion is die afgelope week óók weens ŉ sinkgat gesluit. Dié sinkgat, digby die hoek van Cliftonlaan en Potgieterweg/Aletheastraat in Lyttelton Manor, is nagenoeg 12 x 17 m en reeds 8 m diep, het David Farquharson, ŉ DA-wyksraadslid, gesê. Die sinkgat het skade aan kragkabels, die rioolstelsel, waterpype en veselkabels aangerig toe dit ingeval het. ŉ Gedeelte van ŉ heining het ook in die gat geval. Farquharson het gesê geld moet nog bewillig word om die gat te herstel. Tot dít gebeur, bly die pad gesluit.